Lengyel történelem és kultúra – (előadás v.)

Mivel a lengyel-magyar barátság a legkorábbi kezdetektől fogva a jelenkorig végigvonul a lengyel nép egész történelmén, ugyanakkor a kérdésnek számos kulturális aspektusa is van, ezt egy olyan lehetséges keretnek gondoljuk, amelyben Lengyelország és a lengyelek történelmének főbb állomásai (különös tekintettel a kulturális vonatkozásokra) egészében jól tárgyalhatók.

Ha a lengyel-magyar barátságról kívánunk – lehetőség szerint objektív – képet kapni, akkor célszerűnek látszik annak egyik fő alapjához, a közös történelmi gyökerekhez visszanyúlni, azokhoz a momentumokhoz, amikor meghatározó (vagy éppen kevésbé meghatározó) szerepet játszottunk egymás történelmében. Előtte azonban említést kell tenni egy olyan, nemrégiben megállapított tényről, amely egyrészt tovább gazdagítja, másrészt sajátos fénytörtésbe is helyezi a ~ot. Dr. Czeizel Endre *A magyarság genetikája* c. munkájából ugyanis nemcsak az derül ki, hogy a magyar nép populációgenetikai szempontból ma Európa egyik, talán a legkarakterisztikusabban elhatárolható népessége, de az is, hogy a magyar nép legközelebbi – genetikai szinten igazolható – rokona a lengyel (valamint az ukrán és a horvát) nép. A lengyel és a magyar nép történelmét összekötő pontot szép számmal találni, s akad néhány, a jelenre kiható momentum is. Mindez az európai történelemben persze nem kivételes jelenség, ugyanezt el lehetne mondani akár horvát-magyar vagy osztrák-magyar vonatkozásban is. Áttekintésünket célszerű a dinasztikus kapcsolatokkal indítani, ám tudnunk kell, hogy a ~ nem redukálható pusztán dinasztiák kapcsolatára. A dinasztikus kapcsolatok áttekintése előtt ki kell még térni arra, hogy Koperski és más régészek kutatásaik során Przemyśl térségében Árpád-kori sírokra bukkantak. Egy Vas megyei falu, *Sorokpolány* mellett feltárt Árpád-kori temető leletei szintén arra mutatnak, hogy akkoriban magyar és szláv, valószínűsíthetően lengyel(!) népesség élt együtt a településen. Az ide a X-XI. sz.-ban betelepített, talán lengyel földről érkezett katonáskodó népességre egy fontos pont, az egykori római kori Borostyánút Sorok-pataknál lévő átkelőjének védelmét bízták a magyar gyepűn. A lengyel kapcsolatot a helység nevének *Polány* (vö. le. törzsnév: *Polanie*) eleme is alátámasztani látszik. Ezek a honfoglalás kori, vagy az azt megelőző korból származó leletek azt igazolják, hogy a lengyel-magyar kapcsolatok talán nem is 1000, de legalább 1100 évesek. Valahol itt lehet az eredője annak is, hogy *Lech* utódait, a lechitákat vagy lendzsiceket mi magyarok – sok Ny.-Európában beszélt nyelvtől eltérően – lengyeleknek nevezzük. Ezt a nevet a magyarban régebben óorosz eredetűnek tartották, valószínűbb azonban hogy a*Lędzianie* népnév közvetlen lengyel átvételéről van szó, és így *lengyel* népnevünk a \**lędo* ‘irtványföld’ szóból ered. (A Magyarországon élő lengyel nemzetiség eredőjét is valahol – a ma már nem lakott, s csupán romfaluként számon tartott, s korábban tévesen szlovák ajkúnak vélt – É. magyarországi Derenk településen kell keresnünk. Ide a XVII. sz. körül települtek be a lengyelek a Tátraalja, a *Podhale* néhány falvából, akik a környéken földműveléssel és vadászattal foglalkoztak. Bár később – az 1930-as években a derenkieket széttelepítették a közeli településekre, közös származástudatuk máig él csakúgy, mint a mai tátraaljai falvakban – legerősebben talán *Białka tatrzańská*n – annak az emléke, hogy tőlük néhány család elszármazott magyar földre. A kapcsolatot az utódok máig ápolják, az ma is eleven. A derenki romfaluban nyaranta minden évben búcsút tartanak Szent Júda és Tádé apostolok emléknapján, amelyre messzi földről is érkeznek lengyelek.)

Pusztán dinasztikus-hatalmi érdekekből egymással gyakran összefonódó, az adott korban lényegesnek számító történések okán előtérbe került és közösnek tartott történelmi alakokat a régebbi korokból sokat ismerünk. Nincs ez másként lengyel-magyar vonatkozásban sem. Kezdhetjük a sort Adelajdával, Ziemomysł lengyel fejedelem lányával, aki Géza fejedelem második felesége volt, s akitől Gézának sok gyermeke született (legalább öt leány és egy fiú). Géza egyik lánya, Judit viszont éppen az első lengyel koronás főhöz, Bátor Boleszlóhoz (*Bolesław Chrobry* 992-1025) ment nőül, aki a mi államalapító István királyunk kortársa volt. Az első lengyelországi (származását tekintve valójában cseh) szent vértanú, Adalbert (le. *Wojciech*) (Vajkot – a későbbi I. Szt. Istvánt – megkeresztelő) lelkes prágai misszionárius szintén igen fontos szereplő, akinek személye már az államiság kialakulásának ebben az igen korai időszakában is összekötő kapocs a két nemzet történelmében. II. Meskó *(Mieszko II.)* lányát a hagyomány szerint a fiatalon, tragikus körülmények között elhunyt Imre hercegnek szánták feleségül, aki igen gyakran járt vadászni Lengyelországba a mai Szentkereszt vajdaság térségébe. Amikor aztán I. István halála után Orseolo Péter került a magyar trónra, az Árpád-házi hercegek, – András, Béla, Levente – Lengyelországban kerestek menedéket. II. (Merész) Boleszló 1058-1079) is rokoni kapcsolatban állt az Árpád-házzal, ő segítette trónra I. Bélát. Ő volt, aki meggyilkoltatta Szaniszlót, a szentéletű krakkói püspököt. Amikor szörnyű tette kiderült, és menekülni kényszerült, egy ideig Magyarországon bujkált, mielőtt az ausztriai Ossiach bencés rendházába állt volna egyszerű dolgozó barátnak. Szent László királyunk (1077-1095) is Lengyelországban született az 1040-es évek elején I. Béla fiaként, édesanyja a Piast házból származó Rycheza Erzsébet volt, és 1048-ig ott is élt. Neve a lengyel *Władysław* ‘Ulászló’ név változata, jelentése tkp. a ‘dicsőség bírója, bírd a dicsőséget, légy dicsőséges!’ szláv kívánságnév. Szent László lengyelországi tartózkodásának emléke egy korai lengyel forrásban is megmaradt, de következményeiben eltúlzott formában:

Ulászló gyermekkorától Lengyelországban nevelkedett, és mintegy erkölcseire és életvitelére nézve is lengyellé vált.

Ezért tartják a Magyarországon élő lengyelek 1996-tól június 27-én, László napon országos ünnepüket, kőbányai templomukat is Szt. László tiszteletére szentelték fel. 1239-ben, IV. Béla király egyik leánya, (az előbb boldoggá, majd Szent II. János Pál pápa által 1999-ben szentté avatott) klarissza rendi Szent Kinga az “ószandeci úrnő” *(Stary Sącz)*, aki lengyel földön több templomot és kolsotort is alapított, feleségül ment Lesek fiához, Szemérmes Boleszló (*Bolesław* *Wstydliwy* 1243-1279) szandomíri és krakkói fejedelemhez ésún. “fehér házasságban” élve szüzességét megőrizte férje oldalán is, másik leányát, Boldog Jolánt Ájtatos Boleszló vette nőül. III. András a magyar trónért vívott küzdelem idején szintén a lengyeleknél keresett menedéket, és a kujáviai fejedelem, Ziemomysł *Fennena* nevű lányát vette feleségül, aki azonban 1295-ben elhunyt, testét valószínűleg a budai minoritáknál, vagy a nyúlszigeti (mai Margitsziget) kolostorban helyezték örök nyugalomra. Az Anjouk, és később a Jagellók kora a lengyel történelemnek is kiemelten fontos korszaka. Erre a korszakra esik a főként gazdasági okokra visszavezethető 1335-ös Visegrádi Királytalálkozó, amikor Magyarország, Csehország és Lengyelország uralkodói Visegrádon *(Wyszehrad)* találkoztak a három ország közös kereskedelmi érdekeinek védelmében. E találkozó szolgált történelmi előzményéül és hivatkozási alapjául a mai, ún. “visegrádi országok”, azaz a V4-ek közép-európai rendszerváltások után indult és azóta is tartó együttműködésének. A lengyel történelemkönyvekben Lengyelország újraegyesítéséhez kapcsolódóan a király, Łokietek Ulászló (1306-1333) neve mellett arról is olvashatunk, hogy magyar segítséggel jutott trónra, s hogy leányát, Erzsébetet, Károly Róbert Anjou-házból *(dynastia andegawenowa)* való királyunk vette nőül. III. (Nagy) Kázmér (1309-1370) lengyel király uralkodásának ideje Lengyelország fejlődésének meghatározó korszaka. Kázmér a Piast-ház utolsó tagja. Erzsébet nevű leánytestvére I. Károly magyar király felesége. ~ még trónörökös korában a magyar udvarban is időzik (a történelmi hagyomány szerint ő az okozója Zách Klára tragédiájának). Trónra lépése után több szomszédjával is háborúba bocsátkozik. 1335 őszén részt vesz a magyar koronás fő, az Anjou Károly Róbert visegrádi palotájában tartott, már említett királytalálkozón, amelyen béketárgyalásokra kerül sor. Ezek eredményeként a Prágában regnáló János király lemond a lengyel koronáról, a Krakkóban uralkodó Kázmér pedig először Toruń városáról, majd pedig Szilézia birtoklásáról (ezek fejében megszerzi Halicsot), a lengyelek és a Német Lovagrend között fennálló területi viták rendezésében magyar és cseh békebírák mondják ki a döntő szót. A találkozónak komoly gazdasági eredményei is vannak: biztosítják, hogy a bécsi vám kikerülésével, s egyben jóval rövidebb úton: Kassán és Lőcsén keresztül juthasson el Krakkóba és Sziléziába a magyar áru: a gabona, a bor, a füstölt hús, a bőr, a posztó, s nem utolsósorban az érc. Kázmér kiemelten támogatta az ipar és a városok fejlődését, Krakkó számos, ma ás, hogy is látható műemléke az ő uralkodása alatt épült, (róla szól a mondás, hogy fából épült országot örökölt, és kőből épültet hagyott örökül). 1364-ben – az elsők között a térségben és Európában – *Studium Generale* néven ő alapítja Krakkó egyetemét. (Később, Jagelló Ulászló idején ezt az egyetemet alapítják újra, és fejlesztik teljes jogú tanintézménnyé.) Jogokat biztosít a zsidóknak (létrehozza a zsidók számára a róla elnevezett stetlt, *Kazimierz*et, amely később – a várossal egyesülve, ám attól a zsidók kérésére fallal elválasztva – Krakkó tulajdonképpeni zsidónegyedévé válik.) A nemesek túlkapásaival szemben a parasztság érdekeit védi. Halála után – egy szerződés értelmében – trónját Nagy Lajos magyar király örökli. (Kázmér képmása ma az 50 złotys bankjegyen látható.)

Nagy (III.) Kázmér halála után a lengyel trón unokaöccsére, az Anjou-dinasztiából származó Nagy Lajosra szállt (akit a lengyelek csak Magyar Lajos néven ismernek). Lajos kisebbik leánya, a mindössze tizenegy évesen megválasztott (későbbi Szent) Hedvig, Jagelló Ulászló felesége azonban már igen népszerű a lengyelek körében, akik középkori történelmük egyik legjelentősebb alakjaként tartják őt számon, tetteit számos legenda örökíti meg. Hedvig viszont sokkal inkább kötődik a lengyel történelemhez, mint a magyarhoz, mivel alakja Magyarországon csaknem ismeretlen. Ebben az időszakban virágzik a Hedvig aranyaiból támogatott, Jagelló Ulászló által 1400-ban újjáalapított Jagelló Egyetem. Számos kiváló magyar diák tanult ott, pl. Bakócz Tamás későbbi esztergomi érsek, Werbőczi István, a magyar középkori jogrendszer kodifikátora, Temesvári Pelbárt későbbi ferences szerzetes és nagy hatású egyházi író, prédikátor, aki az egyetemen szerzett baccalaureusi fokozatot. Ekkoriban tartózkodott Krakkóban a magyar reneszánsz legnagyobb költője, Balassi Bálint, akinek németből fordított könyve, a “Beteg lelkeknek való füves könyvecske” *(Zielnik dla chorej duszy)* Krakkóban jelent meg 1572-ben. Hedvig férje, Jagelló Ulászló, aki 1410-ben döntő győzelmet aratott a Német Lovagrend fölött, 1412-ben Luxemburgi Zsigmond királyunk meghívására Magyarországra érkezett. A két király ellátogatott Tokajba (a tokai bor már ekkor is ismert és kedvelt volt a lengyelek körében), vadászott a Hortobágyon, útjuk végcélja azonban Nagyvárad volt, ahol együtt imádkoztak Szent Lászlónak, Jagelló Ulászló védőszentjének a sírjánál. Ha igaz, hogy a lengyeleknek Nagy Lajos királlyal nem volt túl sok szerencséjük, akkor még inkább igaz, hogy a magyaroknak a Jagelló királyokkal még kevesebb szerencséjük volt: III. (Várnai) Ulászlóra (*III. Władysław Warneńczyk*) – a magyar trónon I. Ulászló – jószerével csak a vesztes várnai csatában bekövetkezett korai halála miatt emlékszik a történelem (a király halálát a lengyel közvélekedés a magyar érdekek védelmében vállalt, így lengyel szempontból voltaképpen szükségtelen áldozatnak tartja); a Mátyás királyra támadó, trónkövetelő Jagelló Kázmér pedig nemigen nevezhető a lengyel-magyar barátság feltétlen hívének; a közbeszédben csak Dobrze Lászlóként emlegetett II. Ulászlónál gyengébb kezű uralkodót keveset ismer a magyar történelem; a fiatalon elesett II. Lajos nevével pedig a nemzeti sorstragédiának beillő, katasztrofális mohácsi csatavesztés asszociálódik. Jagelló Lajos halála Mohácsnál egyúttal azt is jelentette, hogy Magyarország és Csehország trónja a király húgára, Annára szállt, aki Habsburg Ferdinánd felesége volt. Így a Habsburgok megszerezték, a Jagellók azonban elveszítették a magyar trónt. A mohácsi csatával kapcsolatban érdemes még elmondani, hogy Mohácson 1931 augusztus 29-én lengyel sasos oszlopot lepleztek le annak az 1500 mások szerint 3000 (a pontos adatok nem ismertek) lengyelnek az emlékére, akiket I. (Öreg) Zsigmond küldött II. Lajos megsegítésére. Ők bizonyos Leonard Gnojeński vezetése alatt Érdnél csatlakoztak II. (Jagelló) Lajos seregeihez és 405 évvel azelőtt életüket áldozták a magyar határok védelmében. Mohácsnál lengyel katonák is harcoltak tehát a török ellen a magyarokkal vállvetve, nem is kevesen. Báthory István erdélyi fejedelem és lengyel király szintén azokra a történelmi személyiségekre lehet példa, akik szorosabban kötődnek a lengyel történelemhez, mint a magyarhoz. Ez a magyarázata annak, hogy miért foglalkoznak a gimnáziumi lengyel történelemkönyvek nagyobb terjedelemben alakjával és uralkodásának időszakával, amelyeknek megítélése a lengyel történetírásban egyértelműen pozitív. Báthory, akinek egy időre sikerült kaotikus állapotából kimozdítani a Lengyel-Litván Köztársaságot igen sikeres uralkodó volt. Norman Davies *Lengyelország* *története* című művében néhány mondatban sommásan vázolja a magyar kapcsolat fontosságát a lengyel történelemben, kitérve a Jagellókra és Báthory jelentőségére, s rávilágítva egyben a közmondásos lengyel-magyar barátság lehetséges történelmi okaira is:

A Jagelló királyok alatt a magyarokkal kötött szövetség a lengyel külpolitika egyik sarokköve volt. 1440-1444-ben, majd 1490-1516 között lengyel fejedelmeket emeltek a magyar trónra. 1576-1586 között egy magyar fejedelem, Báthory István lett a lengyel történelem legsikeresebb királya. A közös félelmek azonos reakciókat váltottak ki. Az erős vonzódás és a személyes kapcsolatok azt követően is megmaradtak, hogy a politikai együttműködés már lehetetlenné vált. Lengyelország felosztásában Magyarország korábbi sorsa tükröződött. A részleges magyar talpra állás az 1867 utáni dualista korszakban egybeesett a részleges galíciai lengyel újjászületéssel (Davies 2006: 100, 103-104).

A svéd betörés, az ún. özönvíz (az ún. *potop*) időszaka (1648-1668) alatt a svédekkel együtt II. Rákóczi György csapatai is benyomultak Lengyelországba, Krakkóba, és feldúlták, végigfosztogatták a várost. Szomorú fejezete ez a lengyel-magyar kapcsolatoknak, amelyben a magyarok meglehetősen dicstelen szerepet játszottak. A Rákóczi család már korábban is pályázott a lengyel trónra, a lengyel protestánsok támogatásával. Rákóczit a svédek elhagyták, Erdélybe a törökök törtek be, ő maga a törökök elleni harcban esik el. Később I. Péter orosz cár a küzdelemben II. Rákóczi Ferencet támogatta a lengyel trónért vívott politikai csatározásban. (A kuruc szabadságharc résztvevői szoros kapcsolatban álltak Lengyelországgal, sokan oda menekültek 1711 után, Rákóczinak máig emléktáblája van Varsó belvárosában.) A lengyel-magyar kapcsolatok élénkek voltak a reformkor és az 1848-49-es forradalom és szabadságharc idején is. Sőt, a közmondásos lengyel-magyar barátság egyik, talán a legfontosabb eredőjét éppen itt, a XIX. sz.-i történésekben találjuk. A dinasztikus kapcsolatok jelentette gazdag előzmények után e század közös nyomorúságai: az idegen elnyomás, a közös ellenségek teremtették meg a két nép közötti, újabb kori szimpátia alapját. Ugyancsak ekkor, a XIX. sz. közepén terjedt el a *“Lengyel-magyar két jó* *barát…”* (lengyelül: *Polak Wegier dwa bratanki…*) kezdetű, ismeretlen szerzőtől származó versike is. A forradalom magyar kilátásainak rosszabbra fordulásában jelentős szerepe volt az orosz beavatkozásnak, annak a 200 ezer főnyi orosz seregnek, amelyet I. Miklós cár küldött I. Ferenc József kérésére. A magyar eseményekben fontos szerepet játszottak a lengyel történelemből is ismerős alakok: az 1830-31-es lengyel nemzeti felkelést leverő orosz tábornok, Ivan Paszkjevics (lengyeles formában: Paskiewicz) és a magyar szabadságharc hőse, Bem József (lengyelesen: *Józef* *Bem*), aki az 1830-31-es lengyel felkelésben is kitüntette magát. (Bem József testét Tarnówba történő hazaszállításakor – útban Lengyelország felé – 1929 június 26-án Budapesten, a Nemzeti Múzeum előtt is felravatalozták. A gyakori párhuzamok és összefüggések között meg kell még említeni az 1849-es győztes isaszegi csatában vakmerő hősiességgel küzdő lengyel légió vezetőjének, Józef Wysocki ezredesnek, valamint Henryk Dembińskinek a nevét. Utóbbi szintén kitüntette magát az 1831-32-es lengyel szabadságharcban: Varsó katonai kormányzója, a lengyel hadsereg fővezére, Bemhez hasonlóan az osztrolenkai csata hőse volt, 1849-ben történt, meglehetősen kalandos (francia cukorgyárosnak adta ki magát) Magyarországra érkezése után maga Kossuth nevezte ki a hadsereg főparancsnokának. Túl sok szerencséje a magyaroknak vele azonban nem volt, a kápolnai csatavesztés után le is váltották, de más posztokon sem jeleskedett. 1849 júliusában ismét fővezér lett, Világos után ő is Törökországba, majd Párizsba ment, ott is halt meg 1894-ben, elfeledve, magányosan. S szintén ide kívánkozik a hősiesen kűzdő lengyel nemes, Mieczysław Woroniecki herceg neve, aki a magyar szabadságharc vértanújaként bitón végezte életét Pesten, 1849 október 20-án. Hozzá hasonlóan, a szabadságharcban való részvételükért ítélték halálra a századosi rangban szolgáló lengyel Karol d’Abancourt de Franqueville-t és Konrad Kazimierz Rulikowskit is. Túl az ismertebb tényeken további érdekesség, hogy a magyar szabadságharc leveréséhez nyújtott segítségért a Habsburgok a Krakkóhoz közeli Wieliczkában bányászott kősóval fizettek az oroszoknak, hogy az emigrációban lévő Kossuth 1863-ban óva intette a Galíciában állomásozó magyar katonákat attól, hogy engedjék magukat felhasználni az akkortájt zajló lengyel felkelés elnyomására. E felkelésben mintegy 400 magyar harcolt a lengyelek oldalán, közöttük arisztokraták is, mint pl. Esterházy Ottó vagy Nyári Edvárd. A felkelés bukása után sok lengyel lelt menedéket magyar földön, számos magyar nemesi család fogadott be ekkor lengyeleket. Rájuk legtöbbször csak – egy kései Jókai regény címe nyomán – “a mi lengyelünk” megnevezéssel utaltak. Worcell gróf és Franciszek Smolka 1860-ban nyíltan Magyarország védelmére keltek, I. Ferenc József császár pedig Andrássy Gyula gróf tanácsára léptette életbe az akkor még az Osztrák-Magyar Monarchiához tartozó Galíciában a tartományi önkormányzatot és a lengyel nyelvet. A XX. sz.-ban különösen három, a lengyel és a magyar nép jelenkori történelmét is meghatározó eseményre érdemes összpontosítani: az I. világháború utáni állapotra, a II. világháborúval, (illetve az azt követő időszakkal) kapcsolatos történésekre (pontosabban szólva ezek lengyel visszhangjára), valamint az 1956-os magyar forradalomról és szabadságharcról szóló információkra. Az I. világháború utáni helyzettel kapcsolatban fontos tisztán látnunk egy dolgot, amely érdekes momentum, még ha valós “hatását” tekintve nincs is túl nagy jelentősége. Ez a Trianon és a versailles-i szerződésközötti különbség kérdése. Érdemes tudnunk, hogy miközben a független lengyel állam létrejöttét a versailles-i békeszerződés mondta ki, s ez jelölte ki nyugati és déli határait, (persze úgy, hogy nem adta vissza a felosztás(ok) előtti Lengyelország egész területét, de amit visszaadott, az valóban a lengyelséghez történelmileg szorosan köthető terület volt), a trianoni szerződést Lengyelország nem ratifikálta. Már Tomcsányi 1932-es, Lengyelországról szóló könyvében is azt olvassuk, hogy:

…lényeges, soha össze nem egyeztethető különbség van a lengyel közvéleményben a versaillesi békeszerződés megváltoztatása, tehát a revízió és a Lengyelország által nem ratifikált trianoni szerződésben foglalt igazságtalanságok jóvátétele között (Tomcsányi1932: 266).

Ez a korszak a lengyelek számára a felosztások, az idegen elnyomás majd’ 130 keserves éve után államiságuk visszaszerzésének küzdelmes, ugyanakkor dicső időszakát jelenti, míg a magyarok számára a nemzetcsonkítást, a megalázó trianoni békediktátum nehezen feldolgozható, máig kitörölhetetlen traumáját. 1920 után Lengyelország és Magyarország különböző érdekkörbe, más – más szövetségi rendszerbe tartozott. A két nép közötti barátság, a segítségnyújtás igénye azonban még ebben a meglehetősen ellentmondásos helyzetben is megmutatkozott. Az immár független Lengyelországot K.-i irányból fenyegető Vörös Hadsereg ellen vívott varsói csata előtt a csepeli Weiss Manfred Művekből jelentős magyar hadianyag-szállítmány érkezett Skierniewicébe. Magyarország 1919 januárjában majd 1919 március 19-én (pontosan két nappal Kun Béláék kommunista hatalomátvétele előtt) nagy mennyiségű lőszert és hadianyagot (többek között 10 ezer puskát) küldött Lengyelországnak, amelynek nem kis szerepe volt abban, hogy a lengyeleknek az 1920 augusztus 13-15 között zajló ütközetben, amelyet csak „visztulai csodaként” emlegetnek, sikerült győzelmet aratniuk a Tuhacsevszkij vezette Vörös Hadsereg felett és megállítani a bolsevikok előrenyomulását. (De szerepe volt a győzelem kivívásában annak a kevéssé ismert ténynek is, hogy a lengyelek soraiban sok magyar katona, közöttük számos tiszt is harcolt.) Az 1920-as évektől egészen az 1939-ig terjedő időszakban a két ország hivatalos kapcsolataira kezdetben inkább a hűvösség volt a jellemző, az eltérő külpolitikai lehetőségek és célok miatt számos “próbaköve” volt ekkor a lengyel-magyar barátságnak, éppen ezért, kiváltképp az 1920-as években komoly szerep jutott, – főként magyar oldalon – a polgári kezdeményezéseknek, a civil szervezeteknek és a ~ ügye mellett elkötelezett személyiségeknek a kapcsolat fenntartásában, a magyarok iránti rokonszenv fölkeltésében vagy éppen erősítésében. A korszak egyik kiemelkedő alakja Divéky Adroján (1880-1965), történész, a lengyel-magyar kapcsolatok kutatója és szakértője, az MTA levelező tagja, aki állami ösztöndíjaknak köszönhetően 1909-1911 között Krakkóban, majd 1917-ben Varsóban végez kutatásokat, 1918-tól a Varsói Egyetem magyar nyelvű lektora, majd 1934-ben a lengyel-magyar kultúregyezmény eredményeként létrejött Varsói Magyar Intézet igazgatója. 1934 májusa az az időszak is, amikor Lengyelországból pálos atyák érkeznek a budapesti sziklatemplom pálos kolostorába, és magukkal hozzák a częstochowai Szűzanya, a Fekete Madonna (le. *Czarna Madonna*) kegyképének (egy XIII. sz.-i bizánci ikonnak) a másolatát, amely még Ruténiából került a Nagy Lajos rendelésére Opúliai Ulászló által alapított Jasna Góra-i pálos kolostorba. Magába a częstochowai kolostorba is magyar földről érkeztek a pálosok, akiknek magyar (esztergomi Boldog Özséb által alapított rendként) Budaszentlőrincen volt az anyamonostoruk, amely később a törökök pusztításának esett áldozatul. (Magának a lengyel kolostor helyének, *Jasna Góra*nak, azaz „Fényes hegynek” a neve is a budaszentlőrinci monostorra utal, hiszen az az *in claro monte* *Budensi* ’a budai fényes hegyen’ latin mondat tükörfordítása révén keletkezett) (A Gellért hegyen ma is álló sziklatemplomban, a częstochowai Szűzanya-kép másolata előtt imádkoznak majd hazájuk felszabadulásáért a II. világháború nehéz időszakában a hazánkba érkező lengyel menekültek.) Lengyelország pozitív irányú érdeklődése (már csak a történelmi-kulturális előzmények és kötődések alapján is) elsősorban Franciaországra, Angliára és az USA-ra irányul. Tőlük (leginkább az első kettőtől) várta a segítséget már a második világháború kirobbanásakor is. Félelmei és aggodalmai pedig elsősorban a két “nagy birodalom”: Németország és Oroszország, valamint a történelmi-kulturális kapcsolatok és a lengyel kisebbség sorsának alakulása miatt a közvetlen szomszédok: Litvánia, Belorusszia és Ukrajna irányában mutatkoznak meg. Magyarország felé Lengyelország – ez kétségtelen (de megfordítva is igaz) – az egyes korokban ugyan különböző “hőfokú”, de általában mindig barátságos érzülettel viseltetett, sokszor még újabb kori történelmünk egyes bifurkációi ellenére is. Abban azonban, hogy még az újabb kori lengyel gimnáziumi történelemkönyvekben sem igazán esik túl sok szó rólunk, magyarokról, annak is része van, hogy (még Lengyelországgal szemben is) mi kis nemzet vagyunk. A lengyel történelemkönyvekben – leginkább talán ezért – nem sokat olvashatunk arról, hogy Magyarország megtagadta a részvételt a hitleri Németország lengyelországi hadjáratában és a német katonai szerelvények átvonulását is megtiltotta területén. Pedig a második világháború előtt a magyar-lengyel kapcsolatokat a magyarok is megerősítették: *“az igaz barátság törvénye köt össze bennünket Lengyelországgal”* mondta Horthy Miklós kormányzó egy parlamenti felszólalásában. Teleki Pál Hitlernek szóló levelében a következőket írta:

Magyarország erkölcsi okokból nincs abban a helyzetben, hogy hadműveleteket kezdjen Lengyelország ellen.

Aba-Novák Vilmos 1939-ben festette meg a lengyel-magyar barátságot bemutató, 12 m.-es pannóját, éppen abban az évben, amikor a nácik a szovjetekkel összefogva támadtak rá Lengyelországra. Lengyelország lerohanása után a “lengyelmentő” id. dr. Antal Józsefnek döntő szerepe volt a “balatonboglári fészek” létrehozásában (az itt tanuló diákok később is büszkén ápolták/ápolják ennek emlékét magukat *boglarczyk*nak nevezve). Magyarországon a háború alatt több mint 120 ezer lengyel menekült lelt menedéket, közöttük 90 ezer katona, akik közül sokan tovább utaztak a Sikorski tábornok által szervezett lengyel légióhoz. Történt mindez ellenszélben, amikor a magyar politikusok mozgástere nem volt túlságosan tágasnak nevezhető. Az első menekültekkel érkezett Magyarországra Henryk Sławik (1894-1944), akit “lengyel Wallenbergnek” is neveznek. Sławik a lengyel emigrációs kormány megbízottja volt Budapesten, és embermentő tevékenységet végzett id. dr. Antall Józseffel együtt, akinek nevét nem adta ki akkor sem, amikor 1944-ben letartóztatta a Gestapo. Sławikot a mauthauseni haláltáborban végezték ki, leányát a német megszállás alatt az Antall család bújtatta. id. dr. Antall József egészen a Sztójay kormány megalakulásáig, 1944. március 22-ig végezte embermentő tevékenységét, ekkor lemondott. A Gestapo a lengyel menekültek más vezetőivel együtt letartóztatta, csak Horthy Miklós közbenjárása révén szabadulhatott. id. dr. Antall József sírján a Farkasréti Temetőben a *Polonia semper fidelis* felirat olvasható, emléktábláját ott találjuk Varsóban, a Palota téren lévő régi várfalnál. Henryk Sławikkal közös szobrukat Áder János magyar és Bronisław Komorowski lengyel köztársasági elnök 2015. március 21-én avatta fel a Nemzetközi Kongresszusi Központ épülete előtt Katowicében. Fontos tudni, hogy a lengyel gimnáziumi történelemkönyvek sokszor hiányos információi ellenére a lengyel menekültek magyarországi befogadásának emléke máig része a lengyel történelmi emlékezetnek. A budapesti Lengyel Intézet az ELTE jogelődjének számító Pázmány Péter Tudományegyetemnek köszönhetően Lengyelország második világháborús összeomlása után is zavartalanul működhetett tovább, teljes autonómiát élvezve, egészen 1944 március 19-ig. A sokáig tabunak számító, a szovjet NKVD által Katyńban elkövetett vérengzés kérdéséről is tudnunk kell, hogy áldozatai között ott találjuk a magyar Korompay Emánuel Aladárt (1890-1940), a lengyel hungarológia egyik magyar úttörőjét, az első magyar-lengyel szótár szerkesztőjét, s hogy a magyar Orsós professzor a törvényszéki orvostan szakértőjeként részt vett a tömegsírok feltárásában. A kiváló patológus nevét Katyńról szóló könyvében Leopold Jerzewski is említi. A varsói felkelés idején is állomásoztak magyar alakulatok a lengyel főváros környékén. A lengyel-magyar barátság megható példái voltak azok a momentumok, amikor a magyar katonák és a lengyel helyi lakosság együtt vett részt a vasárnapi szentmiséken. Mivel a magyarok nem voltak hajlandók a lengyelek ellen harcolni, sőt, a németek szigorú parancsa ellenére élelmet és fegyvert juttatak a lengyel felkelőknek, valamint gyakori volt a felek közötti barátkozás is, a németek a magyar egységek áthelyezéséről döntöttek. A következő állomás 1956 kérdése, amelynél megint fontos a lengyel szál, hiszen a forradalmi eseményekhez a lengyelek iránti rokonszenvtüntetés adta az ösztönzést (vö. a magyar ’56-ot megelőző ún. „lengyel október” eseményeivel). *“Aki magyar velünk halad, követjük a lengyel utat”* skandálták sokan – mintegy a forradalom nyitányaként – a pesti utcán vonulók közül. A felkelésben több lengyel is részt vett, így például a hazánkban tanuló, ELTE ösztöndíjas Lidia Widajewicz, aki a magyar Nemzetőrség karszalagját viselte, vagy Wiktor Woroszylski, aki naplót írt a magyarországi ’56-os eseményekről. Abban, hogy ’56-ról a lengyelek viszonylag hű képet kaphattak, nagy szerepe volt a Lengyel Rádió budapesti tudósítójának, Marian Bielickinek, aki hűen tudósított az 1956 november 5-én, Budapesten zajlott véres harcokról. Lengyelországban csak alig sikerült elkerülni azokat az eseményeket, amelyek Magyarországon bekövetkeztek, és a lengyel vöröskereszt – Csehszlovákia tiltakozása ellenére – vért és gyógyszert küldött a magyaroknak. Több tízezerre tehető azoknak a lengyeleknek a száma, akik segítettek a magyar forradalmároknak. Azoknak az adományoknak az összértéke, amelyeket Magyarországnak 1956 végéig a lengyelek küldtek, a kétszerese volt annak, mint amit Magyarország a világ összes többi országától együttesen kapott. Az ENSZ november 21-ei ülésén a lengyel delegáció tartózkodott a magyarországi szovjet intervenciót elítélő határozat megszavazásánál, ami példa nélküli (30 éves ENSZ tagsága alatt ez volt Lengyelország egyetlen tiltakozó gesztusa). Lengyelország jelenkori történelmében nem találkozunk olyan, a társadalom egészét érintő terrorral, mint amilyet Kádár vezetett be 1956 után Magyarországon. Kádár 1956 után egy ideig nem is volt szívesen látott vendég Varsóban. Amikor a Honvéd csapata a Katowice melletti Chorzów stadionban játszott, s már a lengyelekhez is elért annak a híre, hogy Kádárék Nagy Imrét felakasztották, a mérkőzés előtt közel százezer ember adózott néma főhajtással a magyar miniszterelnök és mártírtársai emlékének. 1956 első, a szocialista blokkban állított emléktáblájának felavatására is – titokban – Lengyelországban került sor, a Varsó melletti Podkowa Leśna templomában a forradalom 30. évfordulóján. Ma Lengyelország számos városában van emléktáblája a magyar ’56-nak (pl. Poznań, Varsó, Krakkó, Łódź, Wrocław, Szczecin, Olsztyn, Katowice, Gliwice, Opole). Az 1989-es fordulatot megelőzően a magyar ellenzék egyes tagjai jó kapcsolatot ápoltak a lengyel ellenzékkel, s a lengyelországi történések, a Szolidaritás sokszor egyfajta katalizátorként hatottak a magyar eseményekre. Sok magyar ellenzéki a lengyelektől tanulta el a szamizdat kiadványok készítésének és terjesztésének technikáit, akiknek ebben már jóval nagyobb tapasztalatuk volt. Nagy volt ekkoriban a személyes kapcsolatok, a barátságok, és a lengyel-magyar barátság iránt elkötelezett értelmiségiek áldozatos munkálkodásának szerepe mindkét oldalon (Kerényi Grácia, Kovács István - Edward Stachura). Külön kell szólni Wacław Felczak professzor szerepéről, akinek ma egy a lengyel-magyar barátság elmélyítését szolgáló alapítvány viseli a nevét. Felczak még a II. világháború előtt kezdett el a magyar kultúra és nyelv iránt érdeklődni, és meg is tanult magyarul. Egy évet töltött a budapesti bölcsész karon, a háború kitörése miatt azonban vissza kellett térnie hazájába. A háború alatt tevékenyen részt vállalt az ellenállásban: 1940-ben a lengyel földalatti ellenállás küldte Budapestre, ahol megszervezte a Varsó-London-Párizs futár-összekötettést és tátrai futárként maga is segítette a londoni emigráns kormány és a magyar vezetés közötti kapcsolattartást. Amikor – már 1948-ban – egy család nyugati kimenekítésén munkálkodott a kommunista Lengyelországból, a csehszlovák államrendőrség letartóztatta. A lengyel kommunisták börtönbe vetették és kegyetlenül megkínozták, kémkedés vádjával halálra ítélték, s az életfogytiglanra változtatott büntetésből csak 1956-ban szabadulhatott. 1958-ban újból elkezdte történészpályáját, a krakkói Jagelló Egyetemen oktatott, és megírta *Historia Węgier* [Magyarország története] c. fő művét, amely Lengyelországban máig alapmű a lengyel történészek számára. 1987-ben sikerült Magyarországra jönnie, ahol az Eötvös Collegiumban tanított. Itt találkozott a későbbi magyar ellenzék több tagjával, akiket hasznos tanácsokkal látott el arra vonatkozóan, hogy hogyan lehetne a kommunista rendszert lebontani. Felczak professzor 1993. október 23-án, Krakkóban hunyt el. Az Eötvös Collegium nagytársalgójának falán ma tábla hirdeti emlékét. A ’60-as, ’70-es években a lengyelországi viszonylagos “szellemi szabadság” (kevésbé volt szigorú a cenzúra) vonzó volt a magyaroknak, “divatba jött” a lengyelek iránti érdeklődés, a lengyelországi utazás vagy az autóstoppos kirándulás, a lengyeltanulás. Ennek központjai a Budapesten működő Lengyel Kulturális Központ, az *“Ośrodek”* és az ELTE Lengyel Filológiai Tanszéke lett. Magyarországban vonzó volt az ugyancsak viszonylagos jólét, ami a “nyugati civilizáció szelét” jelentette a lengyelek számára. 1981-ben, a hadiállapot bevezetésekor a lengyelországi eseményeket a kádári propaganda Magyarországon tompítva tálalta, magát a hadiállapotot ’rendkívüli állapotnak’ félrefordítva. Jellemző volt: *“a lengyelek nem dolgoznak, ezért nincs mit enniük”* típusú kártékony hazugságok tudatos sulykolása, amely részben (főként a tájékozatlan közönség körében) bár egyre csökkenő intenzitással, de talán máig hat. Ekkorra tehető a lengyeleket lejárató, sértő viccek szervezett terjesztése is. A fő tétel:

a lengyelek nem dolgoznak, csak sztrájkolnak és lázadoznak, ezért vannak országukban ellátási gondok, nálunk viszont a párt bölcs vezetése alatt bezzeg mennyivel jobb az életszínvonal, hiszen bőven van nemcsak hús, cukor, liszt, de még kávé, tea, csokoládé, rágógumi, teasütemény, csaknem nyugati minőségű szappan, cigaretta, üdítőital, sőt néha déli gyümölcs is, amit ott az átlagamber csak hírből ismer.

A lengyelekkel kapcsolatot tartó, az országba gyakran utazó személyeket gyakran a “szolidaritás ügynökeinek” bélyegezték. Mindenki gyanússá vált, aki “lengyel dolgokkal” foglalkozott. A lengyel nyelvtanfolyamokon ekkoriban nemegyszer “megfigyelők” azaz kormányhű besúgók is részt vettek. Számos magyar írónak-költőnek, értelmiséginek volt valamilyen lengyel kapcsolata vagy lengyelekkel összefüggő élménye ekkoriban, amelyet gyakran műveibe is beépített, írásaiban is megfogalmazott, némelyek közülük lengyel vonatkozású témákat dolgoztak fel, vagy ilyenekre utaltak műveikben (pl. Bereményi Géza, Csoóri Sándor, Kiss Gy. Csaba, Kovács István, Kukorelli Endre, Petri György, Spiró György). A késő kádári korszakban, illetve a rendszerváltás utáni első években jelentőssé vált a „lengyel piacok” szerepe, amely azonban nagyban hozzájárult a “lengyelek = seftelők népe” sztereotípia megszületéséhez és elterjedéséhez/elterjesztéséhez is. Sok honfitársunk ekkor felsőbbrendűségi tudattal, lenézően viszonyult a (nyilvánvalóan nem a lengyel társadalom elitjét képviselő) lengyel árusokhoz (miközben persze szívesen igénybe vette szolgáltatásaikat). Itt is születtek azonban ismeretségek, sőt, életre szóló barátságok, szerelmek is. A rendszerváltás után a két ország magatartását az ekkoriban indult visegrádi együttműködés és változó intenzitású hivatalos kapcsolatok jellemzik. Az addig a szocialista táborba kényszerített emberek számára ugyanis egyszerre kinyílt a világ, s a Lengyelek számára Magyarország úticélként (és más vonatkozásban is) már kevésbé volt érdekes (ami fordítva is igaz). Egyes időszakokban a lengyel-magyar barátság ügye háttérbe szorulni látszott, s úgy tűnt, az egész inkább csak egy belterjes közeg számára bír jelentőséggel. A nagypolitikában is hol a közös múlt, hol pedig a versengés szelleme dominált, ahogyan az az éppen regnáló politikai kurzusnak megfelelt. A Gyurcsány-éra időszakában a lengyel-magyar barátság ügyének kimondott háttérbe szorítása, alacsony hőfokon való működtetése volt tapasztalható. Ezt azután ellentétes folyamat követte: inkább a kapcsolatok megélénkülése lett a jellemző, a magyar politika közeledését és ennek jelentőségét a kezdeti visszafogottság után a hivatalos lengyel politika is felismerte és viszonozta. A magyar európai uniós elnökség alatt Lengyelországgal kapcsolatos programokat szerveztek, ugyanez hasonlóképpen megtörtént a lengyel uniós elnökség alatt is (amikor a régi hagyományokat követve a diplomáciai fogadásokon magyar borokat kínáltak a külföldi vendégeknek). Lengyelország többször egyértelműen fellépett Magyarország kedvezőbb megítéléséért az Európai Unióban és kiállt Magyarország mellett, ugyanezt viszonozta /viszonozza Magyarország is. Jelenleg a két ország kapcsolatát alapvetően tehát a számos területen megmutatkozó és egyre bővülő együttműködés jellemzi, az ún. V4-ek politikai szerepe jelentősen felértékelődött, benne a lengyel-magyar barátság a közös politika sarkkövévé vált. Ez a hivatalos lengyel és magyar külpolitika Oroszországhoz való viszonyulásának eltérései ellenére is így van. A civil szférában ma is indulnak egyéni, a ~ot ápoló és erősítő kezdeményezések, jellemző a történelmi évfordulók közös megünneplése. A lengyel-magyar barátságrt sokat tett krakkói történészprofesszor, Wacław Felczak születésének 100. évfordulóján, 2018-ban szervezett emlékülésen, Krakkóban jelentették be a lengyel Felczak Intézet és magyarországi testvérintézménye, a Wacław Felczak Alapítvány megalakulását a lengyel és a magyar parlament döntésének köszönhetően. Az intézmények küldetése, hogy támogassák a két ország kapcsolatát, ápolják a lengyel-magyar barátság ügyét, és – főként a fiatalság körében – elősegítsék egymás kölcsönös megismerését. Végezetül álljon itt három, a két nép kapcsolatáról, a lengyel-magyar barátságról és a lengyelek magyarokról alkotott képéről szóló idézet a hozzájuk tartozó kommentárokkal:

A magyar-lengyel kapcsolat a későbbi századokban is szoros maradt. [...] A 19. században a két hasonló és alapvetően összevethető történelemből táplálkozó nemzeti mozgalom között olyan barátság jött létre, amely egyedülálló volt a régió egymással szemben álló nemzetei között. A 20. században a két független, Németország és Oroszország közé szorult köztársaság megint csak párhuzamos fejlődési utat járt be. Sőt, még a kommunista Kelet-Európában is olyasfajta valódi testvéri kapocs alakult a két testvérpárt között, amely ritka volt errefelé. És ma is alig akad olyan ember Krakóban vagy Budapesten, aki ne tudná elismételni a régi mondókát lengyelül vagy magyarul: Węgier Polak dwa bratanki, Tak do szabli jak do szklanki. Lengyel, magyarkét jó barát, Együtt harcol s issza borát (Davies 2006: 104).

A két nép közös múltjáról, egymáshoz való kötődéséről aligha lehet sommásabb, s objektívebb összefoglalást adni.

Nem volt mindig felhőtlen a magyar-lengyel viszony. Számos olyan történelmi eseményt lehetne említeni, amelynek idején ellentétek, feszültségek határozták meg a két ország kapcsolatait. Ám a barátság jegyében eltekintünk tőlük, soroljuk viszont a közös múlt hőseit, nagyszerű pillanatait. Föltételezvén a múlt, s benne a lengyel-magyar kapcsolatok egyenes vonalú folyamatát, úgy képzelvén, hogy történések olyan, egymáshoz fűződő láncolatáról van szó, melyben a szereplők, Magyarország és Lengyelország (vagy ha úgy tetszik: a magyar és a lengyel) ugyanazok lettek volna századokon át, függetlenül a különböző korok, társadalmi és politikai helyzet meghatározottságaitól. […] Hajlamosak vagyunk megfeledkezni arról, hogy a lengyelek szellemi örökségében a szláv összetartozásának is vannak hagyományai, nálunk meg általában semlegesebb-pozitívabb a németek képe történelmi emlékezetünkben, mint a lengyelekében.” (Kiss Gy. Csaba A Közös Kód. Egy testvér a magyar és a lengyel. In Múlt Kor 2011 nyár 35).

A kommunista Edmund Jan Osmańczyk írja *Rzeczpospolita Polaków* [A Lengyel Köztársaság] című 1978-as, Varsóban megjelent könyvében a Lengyelországtól délre eső területekről, Magyarországot is említve:

A sokféle nemzetiség, kultúra, vallási tradíció és népszokás miatt kulturális szempontból Európának különösen gazdag vidéke ez (Osmańczyk 1978: 212). (saját fordítás)

Ma is érvényes megfogalmazása ez annak, amit a lengyelek felfogásában Magyarország hagyományosan jelent: kulturálisan sokszínű, csaknem “egzotikus” ország, paprikával fűszerezett, csípős és tartalmas ételek (az “Piros Arany” paprikakrémet pl. sok lengyel ismeri és kedveli), jó borok, – tegyük hozzá: a lengyelnél alkoholfokban is többnyire gyengébb magyar söröket a lengyelek kevésbé szokták dicsérni – erős és zamatos pálinka, kellemes fürdők, nyitott, többnyire barátságos emberek, nagyon furcsa, teljesen érthetetlen nyelv, és persze mindezek mellett (vagy mögött?) ott munkálnak a közös múlt emlékei. Ha a mai lengyelek számára fontos magyar földrajzi helyekről van szó, elsősorban természetesen Budapest, majd a Balaton és Hajdúszoboszló nevét említhetjük (így, ebben a sorrendben). Meg kell még jegyezni azt is, hogy Lengyelországon belül is intenzívebben él talán a ~ gondolata, a magyarokhoz való kötődés érzése, a hozzánk földrajzilag (is) közelebb eső Krakkóban és környékén, míg egy poznańi vagy gdański ember meglehet, már csak ugyanazokat a közkeletű sztereotípiákat ismétli a magyarokkal kapcsolatban, mint egy berlini vagy éppen egy koppenhágai. Érdekes, hogy a sokszor egyben országszimpátia-felmérésként is funkcionáló eurovíziós dalfesztiválokon a lengyel-magyar barátság az adott/kapott pontszámokban általában nemigen jut kifejezésre. A ~nak emléknapja is van: ezt minden év március 23-án tartják. Az emléknap civil kezdeményezésre született és nem kötődik konkrét, a két nemzet életében sorsfordulót jelentő, múltbeli történelmi eseményhez. Apropóját az adja, hogy 2006 március 24-én Lech Kaczyński lengyel és Sólyom László magyar köztársasági elnök Győrben felavatta a lengyel-magyar barátság első, köztéren álló emlékművét. Eredetileg tehát egy nappal előbbi volt a dátum, a magyar Országgyűlés, majd nem sokkal később a lengyel parlament, a *Sejm* valamiért mégis március 23-i dátumot fogadott el emléknapként 2007-ben. A ~ emléknapján a páros években Magyarország, a páratlan években Lengyelország egyik városa ad otthont az ünnepi rendezvényeknek és látja vendégül a lengyel, illetve a magyar államfőt. Fontos tudnunk, hogy a lengyel-magyar barátság 2015-ben Magyar Örökség Díjas lett, s ezzel – immár hivatalosan is – a magyar szellemi örökség részévé vált.